La MOGA 2020, la Mostra d´Orgull Gandia curmetratges lgtbi, inaugura la temporada del Teatre Serrano
23 setembre 2020

## La MOGA 2020, la Mostra d´Orgull Gandia curmetratges lgtbi, inaugura la temporada del Teatre Serrano23 setembre 2020Última actualització: 14 juliol 2025

![](../gestion/img/ao9893-copia.jpg)  
  

La **regidora delegada d’Igualtat, Diversitat i Polítiques Inclusives, Juana Navarro**, acompanyada de l’**edil delegat de Cultura, Nahuel González,** i del **president de l’associació cultural Poliqroma, Daniel Ardid**, han presentat aquest matí la **MOGA 2020**, la Mostra d’Orgull Gandia curtmetratges lgtbi, que tindrà lloc el pròxim divendres **25 de setembre, a les 20 hores, a la sala B del Teatre Serrano**.

Cal recordar, que la MOGA 2020 formava part de la programació de la Gandia Pride Orgull 2020, que s’havia d’haver celebrat el mes de juny passat i es va haver de suspendre, almenys de forma presencial, com a conseqüència de la pandèmia. _“__Enguany és, per tant, una edició especial, perquè la crisi sanitària també ha afectat l’activitat cinematogràfica i hem fet un recull d’alguns dels curtmetratges que més èxit han tingut en anteriors edicions, tant de la MOGA, com dels MOSTRA’t, però hi hauran quatre estrenes: “Cocodrilo”,  “Cua de sirena”, “Fritanga” i “Guiño, guiño, sonrisa”. És un honor poder aportar aquest toc de la igualtat en la diversitat de totes les persones a través de la MOGA”_, ha explicat Ardid. Les persones assistentes rebran una mascareta de regal amb el logo de la mostra.

 _“Una vegada més, des de l’àrea d’Igualtat, Diversitat i Polítiques Inclusives, apostem per la diversitat i, com no, per la MOGA, que no solament defensa els drets humans, sinó també la inclusió; hi podrem conèixer la vida de les persones lgtbi, la problemàtica, els obstacles i els prejudicis als quals encara s’han d’enfrontar en la nostra societat. També amb un valor pedagògic, perquè a través de les històries dels curts coneixem més de com se senten, com pensen les persones lgtbi. De nou, agrair a Poliqroma la seua lluita contra la lgtbifòbia. Són un exemple a seguir per a la societat en tots els seus àmbits”,_ ha assegurat Navarro.

La celebració de la MOGA 2020 inaugura així la temporada del Teatre Serrano, la programació de la qual es presentarà demà dijous. _“__Com a regidor de Cultura és un plaer iniciar la temporada del Teatre Serrano, tan històrica, marcada per la Covid-19, amb la MOGA i que demostra la capacitat que tenen col·lectius com Poliqroma, amb la col·laboració del departament de Diversitat, de vincular la cultura a temàtiques socials. I, en aquest cas, l’aposta també pels nous artistes i directors, que necessiten d’esdeveniments com la MOGA o el MOSTRA’t per a donar conèixer i reivindicar el seu treball. La defensa de la diversitat com a transfons en un moment que el col·lectiu lgtbi està patint regressions en drets i on  cal reivindicar la igualtat en tots els àmbits, també la cultura_”, ha expressat el regidor de Cultura.  

González ha assegurat que es tindran en compte totes les mesures de seguretat i, a pesar que l’activitat és oberta i gratuïta, l’aforament de la sala B del Serrano estarà limitat a 83 persones, per sota del 50 %, més restrictiu fins i tot que el que marca la llei (75%), en aplicar el criteri d’una batuca sí, una altra no. “_Però pensem que cal donar garanties d’una cultura segura a la ciutadania”._ Hi haurà gel higienitzant i personal de l’organització acompanyarà el públic fins als seients, controlarà l’ús obligatori de les mascaretes, el distanciament social, etc.  

Dissabte i diumenge, a les 18 h, també es podran veure els curtmetratges a través de _TeleSafor_.